**ИНФОРМАЦИЈА**

**о резултатима консултативног процеса у вези са израдом Програма прилагођавања на измењене климатске услове са Акционим планом**

На основу члана 34. Закона о планском систему Републике Србије („Службени гласник РСˮ, број 30/18) и члана 44. Уредбе о методологији управљањa јавним политикама, анализи ефеката јавних политика и прописа и садржају појединачних докумената јавних политика („Службени гласник РС”, број 8/19), Министарство заштите животне средине објављује Информацију о резултатима консултативног процеса у вези са израдом Програма прилагођавања на измењене климатске услове са Акционим планом.

Јавни позив за учешће јавности у процесу консултација у вези са израдом Програма прилагођавања на измењене климатске услове са Акционим планом, објављен је дана 1.6.2023. године на интернет страници Министарства заштите животне средине (<https://www.ekologija.gov.rs/informacije-od-javnog-znacaja/javne-rasprave/javni-poziv-za-ucesce-javnosti-u-procesu-konsultacija-u-vezi-sa-izradom-programa-prilagodjavanja-na-izmenjene-klimatske-uslove-sa-akcionim-planom-0>), као и на порталу е-Консултације (<https://ekonsultacije.gov.rs/topicOfDiscussionPage/33/1>), а у складу са одредбама члана 77. Закона о државној управи („Службени гласник РСˮ, бр. 79/05, 101/07, 95/10, 99/14, 47/18 и 30/18 – др. закон), члана 41. став 1. тачка 3. Закона о планском систему Републике Србије („Службени гласник РСˮ, број 30/18), као и члана 40. Уредбе о методологији управљања јавним политикама, анализи ефеката јавних политика и прописа и садржају појединачних докумената јавних политика („Службени гласник РСˮ, број 8/19).

Конслутације су се спроводиле у периоду од 1. до 12. јуна 2023. године, како би све заинтересоване стране биле благовремено и правилно информисане о предложеним решењима, чиме би се омогућило да дају и свој допринос даљем унапређењу предложених решења. Радна верзија предметног документа и образац за достављање сугестија и коментара били су приложени у оквиру наведеног Јавног позива, а сва заинтересована лица била су у могућности да примедбе, предлоге, сугестије и коментаре доставе Министарству заштите животне средине искључиво електронским путем, најкасније до 12. јуна 2023. године до 15:30 часова, на имејл адресу: [natasa.lalic@eko.gov.rs](mailto:natasa.lalic@eko.gov.rs).

Коментаре, примедбе и сугестије доставили су:

1. Ивана Шеклер, Фондација за еколошке акције Зелени/Green limes;
2. Др Мирјана Крањац, Покрет за друштвени и економски развој Србије Кластер Ecopanonia;
3. Небојша Ранчић, Медиа и реформ центар Ниш;
4. Дејан Бојовић, Српска асоцијација за рушење, деконтаминацију и рециклажу;
5. Владимир Јанковић, УНЕКООП;
6. Лидија Кесар, УНИЦЕФ;
7. Марко Вукомановић, председник Зелене листе Србије (Савез еколошких организација Зелена листа Србије са седиштем у Рашкој и њене чланице Друштво младих истраживача Бор, Удружење Виллаге Злот, Грађанска читаоница Европа Бор, Еко клуб Зелени путокази Рашка, Моравски орашак Трстеник и остале организације чланице);
8. Друштво младих истраживача Бор (у консултацијама са Удружењем Village Злот, Грађанском читаоницом Европа и Зеленом листом Србије).

Добијени предлози, сугестије и примедбе су сагледани и размотрена је њихова могућност интегрисања у текст радне верзије Програма прилагођавања на измењене климатске услове са Акционим планом. У наставку дајемо одговоре на пристигле коментаре, примедбе и сугестије.

**Ивана Шеклер, Фондација за еколошке акције Зелени/Green limes**

|  |  |
| --- | --- |
| Примедба-коментар | Одговор |
| Oпшти коментар: Радна верзија је добро структуисана, прегледна и јасна, али је потребно појачати предлоге мера за адаптацију у поглављу 7.  Предлози за додавање или измену текста радне верзије Програма прилагођавања на измењене климатске услове са Акционим планом:   1. Поглавље 7, пољопривреда: Додати предлоге за осигурањем пољопривредних парцела/газдинстава и сл.  Замена сорти отпорнијим. 2. Поглавље 7, урбанизам: Додати редовно одржавање корита река и кишне канализације. 3. Поглавље 7, енергетика: Акценат на ОИЕ, енергетској ефикасности и штедњи, гàјење брзорастуће вегетације... 4. Поглавље 7, здравље: Унапредити свест људи кроз медијска извештавања о значају превенције. 5. Поглавље 8, транспарентност: Јавно извештавање, медијска заступљеност тема. | 1. Предлог се не прихвата. Могућности и бенефити у погледу осигурања пољопривредних парцела/газдинстава, као и замена сорти отпорнијим ће бити предмет мера и активности које се односе на рејонизације у воћарству и виноградарству и израде струдија у области ратарства и сточарства. 2. Предлог се не прихвата. Редовно одржавање корита река и кишне канализације није предмет Програма прилагођавања на измењене климатске услове са Акционим планом (у даљем тексту: Програм) који за задатак има да пружи информације о повећању временских екстрема и утицајима насталим услед климатских промена. 3. Предлог се не прихвата. Обновљиви извори енергије, енергетска ефикасност, гајење брзорастуће вегетације и др. нису предмет овог Програма, јер оне имају приоритет у ублажавању климатских промена, а не прилагођавању на измењене климатске услове. Међутим, Програм подразумева да мере предвиђене у истом неће довести до повећања емисија гасова са ефектом стаклене баште. 4. Предлог се не прихвата. Унапређење свести људи кроз медијска извештавања о значају превенције је садржано у мери 24, као и мери 8 Акционог плана. 5. Поглавље „Институционални оквир – координација, управљање и извештавање о резултатима“ ће накнадно бити допуњено. |

**Др Мирјана Крањац , Покрет за друштвени и економски развој Србије Кластер Ecopanonia**

|  |  |  |  |
| --- | --- | --- | --- |
| Примедба-коментар | | Одговор | |
| **Страна 39**  6.2 Посебни циљеви Програма  Иза ПЦ3: Повећање отпорности на климатске промене критичне инфраструктуре и природних ресурса  Убацити нов Посебан циљ:  ПЦ4: Повећање отпорности на климатске промене привредних субјеката Р Србије  Показатељ (исхода): Број интервенцијама у компанијама ради „зелене“ трансформације Почетна вредност  Циљана вредност Извор: Број реализованих пројеката „зелене“ трансформације при чијем су узете у обзир климатске промене | | Предлог се не прихвата. Предметни Програм има за општи циљ да повећа капацитете за остваривање отпорности на климатске промене људи, привреде и животне средине. Предложен нови посебан циљ је, стога, део општег циља Програма и спроведен је кроз све друге посебне циљеве, као и мере Програма са Акционим планом. Зелене транформације су само једна мања компонента овог Програма. | |
| **Страна 47**  **Енергетика**  Додати: Анализа коришћења нових енергената ради смањења климатских промена (акценат на домаћим изврима попут биомасе од конопље) са предлогом коришћења енергената у Србији  Убацити испред 22  Посебан циљ 3  Ова мера подразумева:  - израду студије о утицају промене коришћења енергената на смањење климатских промена  - утврђивање методологије за праћење и прогнозу утицаја промене енергената на смањење климатских промена  - Акциони план за спровођење и реализацију закључака из Студије  Кључне институције за спровођење мере: универзитети и др. научне институције,  Партнери: Министарство рударства и енергетике, Министарство пољопривреде, Министарство заштите животне средине, Министарство науке и технолошког развоја Заинтересоване стране: ЈП Електропривреда Срб, пољопривредни институти, компаније, кластери произвођача | | Предлог се не прихвата. Предложене мере и активности нису предмет овог Програма, јер оне имају приоритет у ублажавању климатских промена, а не прилагођавању на измењене климатске услове. Истовремено, овај Програм подразумева да мере предвиђене у истом неће довести до повећања емисија гасова са ефектом стаклене баште. | |
| **Страна 42**  Убацити као прву Меру:  Праћење спровођења мера за трансформисање привреде Србије у „зелену“, нискокарбонску привреду.  Посебан циљ 4 (новопредложен): Мера предвиђа израду Смерница за укључивање зелених аспеката у трансформацију привреде Србије (компанија), односно мера и активности које се тичу прилагођавања на климатске промене, као и њихов мониторинг. Овим се подржава системска интеграција процеса прилагођавања на климатске промене у документе јавних политика. Након израде Смерница потребно је спровести обуку за примену исте. Кључне институције за спровођење мере: Републички секретаријат за јавне политике, Истраживачко-консултантски центар за зелену економију управо основан при Универзитету у Крагујевцу, уније послодаваца и привредне коморе Србије, Војводине и градова. Партнери: Влада Републике Србије Заинтересоване стране: компаније, међународне финансијске институције и фондови, инвеститори, истраживачи и научници. | | Предлог се не прихвата. Предложене мере и активности нису предмет овог Програма, јер оне имају приоритет у ублажавању климатских промена, а не прилагођавању на измењене климатске услове. Мере прилагођавања и њихов мониторинг су део овог Програма. Међутим, овај Програм подразумева да мере предвиђене у истом неће довести до повећања емисија гасова са ефектом стаклене баште. | |

**Небојша Ранчић, Медиа и реформ центар Ниш**

|  |  |
| --- | --- |
| Примедба-коментар | Одговор |
| Општи коментар:  Треба редефинисати улогу цивилног сектора у планирању и спровођењу планова прилагођавања на климатске промене као што се наводи на страни 12 Програма... „С обзиром на мултисекторску природу проблема климатских промена, Национални савет за климатске промене један је од значајних института постизања друштвеног консензуса о питањима климатских промена. У складу са Законом о климатским променама, Савет чине представници министарства и других институција Владе, као и представници научне и стручне јавности и цивилног друштва и други представници чија је област деловања од значаја за утврђивање и спровођење активности у области климатских промена, као и представник Канцеларије Повереника за заштиту равноправности Владе Републике Србије“.  Пример предлог- Додаје се пасус на страни 12 који гласи: Осим националног Савета у локалним заједницама треба формирати Локалне савете за климатске промене (града/општине) који ће пратити спровођење планова а који би требало да буду значајни институт за постизање друштвеног консензуса о питањима климатских промена у оквиру овлашћења и одговорности локалне самоуправе. | Предлог се не прихвата. Програмом су дефинисане мере и активности у којима су укључене климатске промене у секторе кроз постојећи регулаторни оквир од националног до локалног нивоа, а не издваја проблем климатских промена као одвојен, већ је посматра као интегрисану компоненту. Улога цивилног сектора је препозната у општем и посебним циљевима Програма, као и мерама Програма и Акционог плана 2, 3,21, 24, 25, а биће додато у мерама 5, 8, 17 и 18. |
| Предлози за додавање или измену текста радне верзије Програма прилагођавања на измењене климатске услове са Акционим планом:  **Страна 43**  7. Предлог мера прилагођавања  Мере од општег значаја  7. Обезбеђивање потребних капацитета за остваривање повећаних потреба за правовремено информисање о климатским и временским условима; Посебан циљ 4  Предлог допуне: ... Такође, обезбеђивање капацитета за ефикасно ширење информација саставни је део ове мере (израда база података, интерактивних портала, алата комуникација са корисницима, итд.). .). У току трајања Програма је неопходно обезбедити и услове за одржавање унапређених капацитета РХМЗ. Посебно треба унапредити капацитет новинара (кроз обуке) и медија како би правовремено и на компетентан начин могли да информишу јавност о временским условима и климатским опасностима као и мерамаприлагођавања**.** Ова мера је предуслов за унапређење безбедности људи и привреде, са доприносима у очувању животне средине и њених ресурса, услед утицаја учесталијих и интензивнијих климатских опасности.  Образложење: Треба посебнно назначити важност и улогу медија и потребе за правовременим информисањем о климатским и временским условима како би ангажовани ресурси државних органа и информације које они пружају на прави начин нашле свој пут до грађана и привреде. Посебно је битно да медији компетентно и професионално извештавају о темама које су врло осетљиве и par excellence teme од јавног интереса. | Усваја се предлог. Биће додато у меру 8 Програма, док се мера 7 односи само на техничке капацитете. Пошто се капацитети за израду продуката развијају у оквиру првог Акционог плана, обуке овог типа ће се највише спроводити у оквиру другог Акционог плана овог Програма. |
| **Страна 43 и 44**: 8. Побољшање спремности грађана Републике Србије на временске и климатске екстреме  Посебан циљ 1  ... Због повећаних безбедоносних ризика, обима нових продуката, информација и све већих захтева од стране корисника, неопходна је израда нове интернет презентације РХМЗ, коришћењем нових алата и других метода савремених информационих технологија што ће обезбедити стабилно и поуздано функционисање нове Интернет презентације. Ово ће допринети ефикаснијем коришћењу свих информација које продукује РХМЗ и допринети да медији правовремено информишу општу, заинтересовану и стручну јавност а ради побољшања спремности грађана Републике Србије на временске и климатске екстреме. У току трајања Програма потребно је унапредити продукте са циљем унапређења безбедности људи у саобраћају (обавештавање о очекиваном стању на путевима)...  Образложење:  Треба посебно назначити важност и улогу медија и потребе за правовременим информисањем о климатским и временским условима (поготову о временским и климатским екстремима) како би се остварило побољшање спремности грађана Републике Србије на временске и климатске екстреме. Посебно је битно да медији компетентно и професионално извептавају о темама које су врло осетљиве и par excellence теме од јавног интереса.  **Страна 144. и 145.**  5. Сектор урбаног планирања и развоја  Посебни циљ 3. Повећање отпорности на климатске промене критичне инфраструктуре и природних ресурса  Мера 20: Подршка јединицама локалних самоуправа у спровођењу прилагођавања на  климатске промене кроз јачање зелене инфраструктуре  А 20.2. Jaчање капацитета ЈЛС за спровођење прилагођавања на климатске промене – спровођење акредитованих обука за запослене у ЈЛС  Мења се и гласи:  А 20.2. Jaчање капацитета локалних заједница за планирање и спровођење прилагођавања на климатске промене – спровођење акредитованих обука за запослене у ЈЛС, цивилном сектору, пословној заједници и медијима за планирање (рад у планерским форумима) и партнерско спровођење прилагођавања на климатске промене.  Образложење: Планирање и спровођење планова прилагођавања на климатске промене су мултисекторска активност и траже заједнички рад у планирању и спровођењу планова и то јавног и цивилног сектора, пословне заједнице и медија и за планирање (рад у планерским форумима) али и за партнерско спровођење прилагођавања на климатске промене. Заједничке обуке ће на прави начин успоставити синергију знања и ативизма и допринети бољем разумевању и ефикаснијем раду и сарадњи међу секторима у локалној заједници, те у том смислу треба редефинисати ову активност као што је предложено. | Предлог је већ садржан у оквиру мере 8 Програма. Пошто се капацитети за израду продуката развијају у оквиру првог Акционог плана, обуке овог типа ће се највише спроводити у оквиру другог Акционог плана овог Програма.  Предлог који се односи на меру 20 Акционог плана се не прихвата. Активност 20.2. подразумева спровођење обука за запослене у ЈЛС које су акредитоване од стране Националне академије за јавну управу и део су Секторског програма усавршавања запослених у јединицама локалне самоуправе. |
| **Страна 144. и 145:**  5. Сектор урбаног планирања и развоја  Посебни циљ 2. Успостављање и јачање капацитета за системско спровођење процеса прилагођавања на измењене климатске услове од националног долокалног нивоа  Мера 21.: Повећање отпорности урбаних средина на измењене климатске услове унапређењем зелене инфраструктуре  А21.3. Унапређење Методологије за израду локалних планова прилагођавања на измењене климатске услове  Мења се и гласи  А21.3. Унапређење Методологије за израду локалних планова прилагођавања на измењене климатске услове кроз партиципативан процес и међусекторску сарадњу  Образложење:  Методологија за израду локалних планова прилагођавања на измењене климатске услове је кључни документ за локалне заједнице, који треба да дефинише улогу сваког сектора, да дефинише механизме међусекторске сарадње и партнерства на локалном нивоу ради успешног планирања а касније и спровођења планова прилагођавања. Ову Методологију потребно је донети кроз партиципативан процес јер се тиче улоге свих сектора и медија и академске заједнице у процесу планирања и спровођења планова прилагођавања на измењене климатске услове.  \* У прилогу је достављена и Мапа пута за доношење Плана адаптације на климатске промене са проценом рањивости за Град Ниш, коју нисмо унели у овај образац | Усваја се предлог. Ажурирање предметне методологије ће Стална конференција градова и општина спровести кроз партиципативни процес и укључити заинтересоване стране. |

**Дејан Бојовић, Српска асоцијација за рушење, деконтаминацију и рециклажу**

|  |  |
| --- | --- |
| Примедба-коментар | Одговор |
| Општи коментар:   1. Смањење девастираних простора 2. Јавност пројеката сређивања несанитарних депонија 3. Смањивање емисија које утичу на ефекат стаклене баште 4. Искоришћење ресурса, отпада 5. Уклањање опасних материјала у пројектима енергетске ефикасности и њихово трајно збрињавање 6. Већ почети са размишљањем шта чинити са соларним панелима 7. Искоришћење већ узурпираних депонија илегалног порекла 8. Нове технологије 9. Координација између министарстава 10. Заштита постојећих простора 11. Пројектовање и изградња нових инсталација 12. Заштита површинског земљаног слоја 13. Избор нових биљних култура 14. Сређивање водотокова..... | Коментари 1, 2, 5, 6, 7, 14 нису предмет овог Програма.  Коментар бр 3 такође није предмет овог Програма, јер има приоритет у ублажавању климатских промена, а не прилагођавању на измењене климатске услове.  Коментар 4 је индиректно укључен кроз нексус приступ у анализи интеракције атмосфере земљишта и вода у условима климатских промена.  Коментар 8 је нарочито препознат у сектору пољопривреде, али и другим секторима, као и њихово коришћење у побољшању обавештености грађанки и грађана.  Коментар 9 је део постојећег националног регулаторног оквира.  Коментари 10-13: садржане су мере за секторе које је урађена процена рањивости и ризика, док за остале је предметну процену тек потребно израдити. |
| Предлози за додавање или измену текста радне верзије Програма прилагођавања на измењене климатске услове са Акционим планом:   1. У оквиру едукација, морају се ставити струковне асоцијације које веч обављаљу ту врсту послова   Образложење: Код нас не постоје струковне школе као ни смерови на факултетима нити специјализација одређених занимања.   1. У пројектовању се морају ставити струковне асоцијације које се са својим тимовима баве том врстом радова у оквиру својих активности   Образложење: Због мултидисциплинарности ове послове обавлјају тимови сачињени од различитих занимања који се допуњавају кроз специфичности задатака.   1. Асоцијације су природни партнери доносиоцма одлука те би морали бити неизоставни део доношења важних докумената   Образложење: Морали би да постоје као релевантни чиниоци стручне асоцијације, нарочито у погледу послова који нису законски дефинисани и где не постоји стручна обука и обученост. | Предлози 1-3 се не прихватају. У оквиру овог Програма предвиђене су едукације у оквиру сектора за које постоје процене утицаја климатских промена, док ће за остале секторе оне бити извршене у току трајања Програма, а након урађених потребних анализа. Програм препознаје мултидисциплинарност у прилагођавању на измењене климатске услове и само на тај начин може да допринесе проблематици изнетој у овим предлозима. |

**Владимир Јанковић, УНЕКООП**

|  |  |
| --- | --- |
| Примедба-коментар | Одговор |
| Општи коментар:  Структура и садржина Програма прилагођавања на измењене климатске услове са Акционим планом није уједначена по обиму, већ рефлектује количину расположивих информација/материјала за поједине области.Из тог разлога постоји неусаглашеност до ког нивоа Програм обрађује поједине области.  Као драстичан пример је недовољна обрађеност теме утицаја измењених климатских услова на на бујице и бујичну ерозију. | У Програму су садржане мере за секторе за које је урађена процена рањивости и ризика у односу на климатске промене, док за остале је предметну процену тек потребно израдити. Утицај климатских промена на повећани ризик од наведених климатских опасности - бујица и бујичних ерозија је доказана у прилогу овог Програма, као и стручним и научним референцама због чега Програм и садржи меру која се тиче измене Методологије израде и садржаја процене ризика од катастрофа и плана заштите и спасавања како би се укључиле климатске промене (осмотрене и пројекције). |
| Предлози за додавање или измену текста радне верзије Програма прилагођавања на измењене климатске услове са Акционим планом:  Додати: 5.7. Утицај климатских промена на земљиште Образложење: Степен важности  Код дела 7. МЕРЕ ПРИЛАГОЂАВАЊА додати: Јачање капацитета за остваривање отпорности на негативне последице бујица и бујичне ерозије.  Мера би подразумевала:  - Интезивирање поштовања постојећих прописа на индентификацији и проглашењу ерозионих подручја, као и на санкционисању негативних утицаја.  - Коришћење савремених технологија за израду Катастра ерозионих подручја. Образложење: Степен важности  Код дела П29 Предлог листе показатеља додати „Број ЈЛС које су прогласила и у своја урбанистичка документа имплементирали ерозиона подручја са антиерозионим мерама“. | Предлог који се односи на утицај климатских промена на земљиште се не прихвата. Утицај климатских промена на земљиште је саставни део Програма, укључен кроз нексус приступ у анализи интеракције атмосфере земљишта и вода у условима климатских промена.  Предлог се не прихвата. Јачање капацитета за остваривање отпорности на негативне последице бујица и бујичне ерозије је саставни део мере 5 Програма.  Предлог који се тиче листе показатеља се не прихвата јер не постоји јасна и повезаност са прилагођавањем на измењене услове. |

**Лидија Кесар, УНИЦЕФ**

|  |  |
| --- | --- |
| Примедба – коментар | Одговор |
| Општи коментар:  Овај документ националне климатске политике у недовољној мери адресира рањивост деце на измењене климатске услове у Србији, што може да успори јачање њихове отпорности на очекиване измењене климатске услове, тј. повећавање њиховог адаптационог капацитета.  Деца нису издвојена као засебан приоритет у документу. За разлику од у њему издвојених сектора, није представљена анализа утицаја климатских промена на децу са проценом рањивости. Деца се само начелно помињу као једна од иначе рањивих група, која ће, због тога додатно бити погођена, услед очекиваних утицаја промењене климе и са тим повезаног пада БДП-а.  Документ не узима у обзир специфичне потребе деце, врсте рањивости, права и улоге у погледу адаптације на климатске промене. Она у овом документу нису препозната као индивидуални носиоци права, као корисници  услуга, и као заинтересована страна у процесу адаптације.  Акциони план, у оквиру издвојених сектора, не дефинише мере за смањење ризика и рањивости деце. Мере јачања система заштите деце у измењеним климатским условима и екстремних временским приликама недостају. Ово се односи на јачање отпорности инфраструктуре, како би се деци омогућио адекватан приступ води, санитарним условима, здравственој заштити, безбедном школском окружењу и социјалној заштити.  Било би неопходно увести перспективу засновану на правичности у целом документу који тренутно наглашава промене у пољопривреди, али не елаборира њихове социо-економске ефекте, посебно за рањиве групе, укључујући Роме, особе и децу са инвалидитетом и друге који носе искуство вишеструког сиромаштва. Да би документ одражавао принципе праведног процеса прилагођавања, документ би морао да се на њих реферише на нивоу циљева, мера и индикатора.  Предивиђене мере које се односе на постизање циља “Повећање свести, унапређење знања и разумевања утицаја климатских промена и њихових последица”(ПЦ1) не одражавају потребе деце и младих у овој области. Акциони план би требало да предвиди мере за едукацију и партиципацију деце и младих, као и њихов адекватан приступ информацијама. | Усваја се предлог. |

**Марко Вукомановић, председник Зелене листе Србије**

(Зелена листа Србије, Друштво младих истраживача Бор, Удружење Village Злот, Грађанска читаоница Европа Бора, Еко клуб Зелени путокази Рашка, Моравски орашак Трстеник, остале организације чланице)

\* Исти коментар су доставили Друштво младих устраживача Бор заједно са Удружењем Village Злот, Грађанска читаоница Европа и Зелена листа Србије у посебном мејлу.

|  |  |
| --- | --- |
| Примедба – коментар | Одговор |
| Предлози за додавање или измену текста радне верзије Програма прилагођавања на измењене климатске услове са Акционим планом:   1. У део Међународни контекст (одељак 1.2.1) потребно је уврстити и циљеве и одрживог развоја из Агенде 2030 (https://sustainabledevelopment.un.org/content/documents/21252030%20Agenda%20for%20Sustainable%20Development%20web.pdf), односно посебно ЦОР 13 – Акција за климу: Предузети хитну акцију у борби против климатских промена и њихових последица. Дефинисани су и индикатори за праћење овог циља који се могу користити и у овом Програму. | Усваја се предлог |
| 1. Допунити део   3.1.3.1 Климатске опасности и климатски чиниоци-утицаја, други пасус и у реченицу „Климатске промене повећавају климатске опасности, које подразумевају климатске и временске услове које могу директно или индиректно нанети штету природи, имовини и безбедности људи“ додати „безбедности и здрављу људи“. Надаље у тексту овог дела свуда где треба наводити да се последице климатских промена односе и на здравље људи. Ово је посебно важно због дела 5.5 Утицај климатских промена на јавно здравље и дела 5.6 Утицај климатских промена на урбано планирање и урбани развој, где се утицај на здравље посебно наглашава. Такође и због опште мере 24. Унапређење превенције и праћења утицаја климатских промена на здравље људи.  У Акционом плану, Мера 24.: Унапређење превенције и праћења утицаја климатских промена на здравље људи, активност 24.1 Утврђивање методологије за праћење стања и процену рањивости у сектору здравља на измењене климатске услове, додати и „са предлогом мера за прилагођавање на измењене климатске услове“. Такође треба додати и нову активност 24.2 Укључивање аспекта прилагођавања на измењене климатске услове у Стратегију јавног здравља и све здравствене процедуре (спроводи Министарство здравља, Институт „Батут“ и заводи за здравље). | Усваја се предлог |
| 1. У Стратегији јавног здравља, 2.1.3. Јавноздравствена политика наводи се следеће: „Концепт „Здравље у свим политикама” је приступ који је препоручен као одговор на изазове које са собом носи развој међусекторске сарадње и укључивање свих субјеката друштва. То је интегрисани приступ који омогућава достизање друштвених циљева свих владиних ресора. Интерсекторска, од стране владе координисана политика, заједнички циљеви и интегрисани одговори на постојеће проблеме и изазове, партнерство са невладиним и приватним сектором је основа заједничког управљања, односно ефикасног спровођења здравља у свим политикама. Здравствени сектор има водећу улогу у раду са другим секторима и непосредној подршци Влади у развоју релевантних политика и достизању њихових циљева. Успешна примена овог концепта захтева институционализовани процес интерсекторског решавања проблема, утврђивање мандата и одговорности, иницијатива, финансирања, буџета и одрживих механизама за рад владиних установа у области јавног здравља“.   Овај принцип треба нагласити у пасусу овог Програма где се говори о Стратегији (стр. 9) јер дефинише обавезе сектора здравља и у области климатске политике. Посебно се помињу у Стратегији и задаци 4.2.5. Унапређење стања животне средине и одговор на климатске промене, 4.2.5.4. Израдиће се акциони планови за одговор на климатске промене градова; и др. | Усваја се предлог. |

|  |  |
| --- | --- |
| 1. У део Мере од општег значаја, 9. Решавање регулаторних питања у начину коришћења земљишта ради ублажавања и спречавања процеса деградације, Посебан циљ 2, потребно је додати поред деградираних пољопривредних површина и деградиране површине рудничким активностима, и као кључну институцију додати и Министарство за енергетику и рударство. Затим разрадити и посебну општу меру која се односи на решавање ових деградираних површина, као што су разрађене за посебне врсте пољопривредног земљишта. У Акционом плану, Мера 9.: Решавање регулаторних питања у начину коришћења земљишта ради ублажавања и спречавања процеса деградације, на стр. 131, додати и Министратво за енергетику и рударство, како би се решавало и деградирано земљиште рудничким активностима иновирањем Закона о рударству и геолошким истраживањима („Сл. гласник РС“, бр. 101/15, 95/18 – др. закон и 40/21) и Уредбе о условима и поступку издавања дозволе за управљање отпадом, као и критеријумима, карактеризацији, класификацији и извештавању о рударском отпаду („Сл. гласник РС“, бр. 53/2021). Најефикасније мере за спречавање и смањење деградација рудничког земљишта су мере рекултивације и ремедијације (концепт зеленог рударства). | Предлог се не прихвата. Узрок деградације деградираних површина рудничким активностима нису климатске промене, те стога нису предмет овог Програма. Међутим, овај Програм препознаје појачани негативни ефекат деградираних површина због утицаја климатских промена, као и опасност од убрзавања процеса деградације површина у условима будућим климатских промена. Мере које се односе на успостаљање капацитета за успостављање одрживог управљања земљиштем јесу садржане у овом Програму. |
| 1. У део 3.1.4 Капацитети за праћење климатских промена, потребно је навести и услове за подизање јавне свести и здравља, посебно улогу организација цивилног друштва као и услове из Стратегије комуникација за област климатских промена из 2017. године. | Предлог се не прихвата. Предметни део 3.1.4 се односи на повећање капацитета за мониторинг параметара климатских промена и њихових утицаја, који су обавезне због извештавање према Конвенцији и Споразуму, па предлог није одговарајући. |
| 1. Када се ради о Дигиталном атласу климе Србије са релевантним климатским подацима ( https://atlas-klime.eko.gov.rs/ ) потребно је уврстити га у Е-управу.   У одсеку 6.2, ПЦ 1 Повећање свести, знања и разумевања о климатским променама наводи се као индикатор само број корисника Дигиталног атласа. Сматрамо да је потребно увести још неки индикатор, или дефинисати неки интегрисани индикатор од више показатеља. | Предлог у вези са постављањем Дигиталног атласа климе на портал Е- управа се не прихвата, јер је циљ портала Е-управа да се грађанима олакша комуникација са државним органима и целокупном јавном администрацијом у смислу лакшег проналажења информација и одговарајућих формулара, као и једноставнијег подношења захтева, пријема решења и осталих докумената. Дигитални атлас климе стога је постављен на сајт Министарства заштите животне средине.  Усваја се предлог који се тиче додатног индикатора за Посебан циљ 1. |